Doktorski studij: *Tekstilna znanost i tehnologija*

**Kompetencije i obaveze MENTORA na**

**Doktorskom studiju Tekstilna znanost i tehnologija (DS TZT)**

1 Za mentora može biti imenovana osoba koja je:

1. izabrana najmanje u znanstveno-nastavno zvanje docenta ili zvanje znanstvenog suradnika ili u ekvivalentno zvanje, ako je riječ o mentoru koji je akademsko zvanje stekao u inozemstvu,
2. aktivan istraživač u djelokrugu istraživanja iz kojeg se radi doktorski rad, poznat i relevantan u međunarodnoj znanstvenoj zajednici, što potvrđuje objavom u posljednjih pet godina barem 5 znanstvenih radova, od čega najmanje 3 znanstvena rada u časopisu (minimalno 1 u časopisu indeksiranom u *Science Citation Index* a preporuča se *Current Contents*) vezani za temu doktorskog rada.

- jedan rad može zamijeniti autorskim poglavljem u znanstvenoj knjizi iz područja doktorskog rada (najviše do dva rada s dva različita poglavlja)

- autorstvo cijele znanstvene knjige može nadomjestiti dva rada (odnosi se na znanstvene knjige s najviše do tri autora)

- jedan rad može se zamijeniti prihvaćenim patentom iz područja doktorskog rada (najviše do dva rada s dva različita priznata patenta).

1. Nastavnik može preuzeti mentorstvo isključivo jednog doktoranda po generaciji.
2. Mentor može istovremeno voditi najviše 3 doktoranda.
3. Prije preuzimanja prvog mentorstva mentor mora proći mentorsku radionicu u organizaciji Sveučilišta u Zagrebu (SuZg) ili priznatih međunarodnih škola.
4. Mentor koji nije zaposlenik SuZg-a ili sastavnice u obvezi je s čelnikom fakulteta potpisati ugovor o suradnji i preuzimanju odgovornosti.
5. Mentor koji je preuzeo mentorstvo prije odlaska u mirovinu ima pravo dovesti to mentorstvo do kraja uz suglasnost Vijeća doktorskog studija (VDS).
6. Dvostruko mentorstvo je moguće ako za to postoji potreba, npr. kod interdisciplinarnosti istraživanja, provođenja istraživanja u više ustanova i sl.
7. Mentor može iznimno biti i *professor emeritus*, a odluku o tome donosi Fakultetsko vijeće a na prijedlog Vijeća doktorskog studija.
8. Mentor je obavezan:
   1. voditi doktoranda tijekom izrade doktorskog rada,
   2. pratiti kvalitetu rada doktoranda i po potrebi o tome obavještavati VDS TZT,
   3. poticati objavljivanje radova doktoranda,
   4. omogućiti sudjelovanja doktoranda u znanstvenim projektima,
   5. pratiti provođenje istraživanja i postupka izrade doktorskog rada (mentor sudjeluje u postupku obrane ali nije formalno uključen u ocjenu i obranu),
   6. podnositi godišnji izvještaj o radu doktoranda (ispuniti Obrazac DR.SC.-05 pri upisu u sljedeću godinu studija). Prije imenovanja mentora, taj izvještaj podnosi studijski savjetnik.